**PROGRAM POTPORA ZA ORGANIZACIJU SKUPOVA O POLJOPRIVREDI, RIBARSTVU, ŠUMARSTVU, VETERINARSTVU I ZAŠTITI BILJA**

# I. ZAKONSKA OSNOVA ZA DONOŠENJE PROGRAMA

Ustavna osnova za donošenje ovoga Programa je sadržana u odredbi članka 45. Zakona o sustavu državne uprave (Narodne novine, broj: 66/19), članka 1. Zakona o poljoprivredi („Narodne novine“, br. 118/18) i Uredbi Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na *de minimis* potpore (SL L 352, 24. 12. 2013.).

# II. OBRAZLOŽENJE

Programom potpora za organizaciju skupova o poljoprivredi, ribarstvu, šumarstvu i veterini Ministarstvo poljoprivrede namjerava dodijeliti namjenska, bespovratna sredstva potpore organizatorima skupova o poljoprivredi, ribarstvu, šumarstvu, veterinarstvu i zaštiti bilja.

Provedbu predmetnog Programa se planira provesti Javnim natječajem za sufinanciranje prihvatljivih aktivnosti koje su predmet ovog Javnog natječaja, uz pokroviteljstvo ili sufinanciranje Ministarstva poljoprivrede ako to zatraži podnositelj, a Ministarstvo poljoprivrede odobri.

Cilj ove potpore je poticanje informiranja, promocije, razmjene znanja, inovacija i dostignuća o poljoprivredi, prehrani i šumarstvu, domaćih proizvoda, zaštiti zdravlja biljaka ili životinja, povezivanja proizvođača i unapređenja poljoprivredne proizvodnje i prodaje.

U okviru planiranog Javnog natječaja sufinanciraju se:

* 1. organizacija znanstveno-stručnih skupova iz područja poljoprivrede, proizvodnje i prerade, sigurnosti i kvalitete hrane, organizacije i poslovanja poljoprivrednih proizvođača te ruralnog razvoja
  2. organizacija gospodarskih skupova (sajmova i izložbi) u vezi s poljoprivredom, proizvodnjom i preradom proizvoda, prehranu i ruralni razvoj
  3. organizacija lokalno-tradicijskih skupova (manifestacija) za prezentaciju kulturne baštine, tradicijskih obrta i lokalnih proizvoda.

# S obzirom na planirane rokove objave Javnog natječaja, predlaže se odobravanje provedbe skraćenog javnog savjetovanja u trajanju od 15 dana za Program potpora za organizaciju skupova o poljoprivredi, ribarstvu, šumarstvu, veterinarstvu i zaštiti bilja.

# III. IZVORI POTREBNIH SREDSTAVA ZA PROVOĐENJE PROGRAMA

Ukupan iznos raspoloživih sredstava javne potpore u ovom Javnom natječaju iznosi 1.500.000,00 kn (199.084,21 eura) i sredstva za dodjelu potpore po ovom Programu osiguravaju su u državnom proračunu Republike Hrvatske u okviru proračunske glave 06005 Ministarstva poljoprivrede, na proračunskoj poziciji A650131 Organizacija manifestacija.

# PROGRAM POTPORA ZA ORGANIZACIJU SKUPOVA O POLJOPRIVREDI, RIBARSTVU, ŠUMARSTVU, VETERINARSTVU I ZAŠTITI BILJA

## Predmet Programa

## Članak 1.

Ovim Programom potpora za organizaciju skupova o poljoprivredi, ribarstvu, šumarstvu, veterinarstvu i zaštiti bilja (u daljnjem tekstu: Program) uređuju se ciljevi, korisnici potpore, uvjeti i postupci dodjele potpora za organizaciju skupova iz djelokruga rada Ministarstva poljoprivrede (u daljnjem tekstu: Ministarstvo) u obliku namjenskih, bespovratnih financijskih sredstava.

## Potpore male vrijednosti

## Članak 2.

(1) Ovaj Program predstavlja akt na temelju kojeg se dodjeljuju potpore male vrijednosti u skladu s Uredbom Komisije (EU) br. 1407/2013, od 18. prosinca 2013. o primjeni članaka 107. i 108. Ugovora o funkcioniranju Europske unije na *de minimis* potpore (u daljnjem tekstu: Uredba o potporama male vrijednosti) i Uredbom Komisije (EU) 2020/972 оd 2. srpnja 2020. o izmjeni Uredbe (EU) br. 1407/2013 u pogledu njezina produljenja i o izmjeni Uredbe (EU) br. 651/2014 u pogledu njezina produljenja i odgovarajućih prilagodbi (SL L 215, 7.7.2020.). Pravila vezana uz potpore male vrijednosti primjenjuju se samo na one korisnike koji kao pravne osobe obavljaju gospodarsku djelatnost.

(2) Gospodarska djelatnost je razmjena dobara i usluga na tržištu radi ostvarivanja prihoda, dohotka, dobiti ili drugih gospodarski procjenjivih koristi.

(3) Potpore male vrijednosti smatraju se transparentnim potporama u smislu članka 4. Uredbe o potporama male vrijednosti.

## Ciljevi potpore i područje primjene

## Članak 3.

(1) Na temelju ovog Programa Ministarstvo dodjeljuje potpore sa ciljem poticanja informiranja, promocije, razmjene znanja, inovacija i dostignuća, domaćih proizvoda, povezivanja proizvođača i unapređenja proizvodnje i prodaje.

(2) Potpore se dodjeljuju za organizaciju na području Republike Hrvatske:

a) znanstveno-stručnih skupova iz područja proizvodnje i prerade proizvoda poljoprivrede i šumarstva, sigurnosti i kvalitete hrane, prehrane, veterinarstva i fitosanitarne politike, organizacije i poslovanja poljoprivrednih proizvođača te ruralnog razvoja,

b) gospodarskih skupova (sajmovi i izložbe) u vezi s poljoprivredom, proizvodnjom i preradom proizvoda i prehranom,

c) lokalno-tradicijskih skupov<a(manifestacije) za prezentaciju kulturne baštine, tradicijskih obrta i lokalnih proizvoda.

## Korisnici potpore

## Članak 4.

(1) Prijavitelji su organizatori skupova sa sjedištem u Republici Hrvatskoj (u daljnjem tekstu: prijavitelji) i to:

a) za znanstveno-stručne skupove: ustanove, stručna udruženja, zadruge i zadružni savezi;

b) za gospodarske skupove: jedinice lokalne i područne (regionalne) samouprave, županijske i lokalne razvojne agencije, zadruge i zadružni savezi;

c) za lokalno-tradicijske skupove (manifestacije): jedinice lokalne i područne (regionalne) samouprave, zadruge i zadružni savezi.

(2) Korisnici potpore su prijavitelji iz stavka 1. ovog članka za koje je donesena Odluka o dodjeli potpore za organizaciju skupova (u daljnjem tekstu: Odluka o dodjeli potpore).

(3) Stručna udruženja, zadruge i zadružni savezi iz stavka 1. ovoga članka, da bi ostvarili potporu iz ovog Programa, moraju biti registrirani najmanje posljednje dvije godine prije podnošenja zahtjeva na Javni natječaj za dodjelu potpora organizatorima skupova o poljoprivredi, ribarstvu, šumarstvu i veterini (u daljnjem tekstu: Natječaj).

## Zbrajanje potpora male vrijednosti

## Članak 5.

## 

(1) Potpore male vrijednosti dodijeljene po ovom Programu mogu se zbrajati s drugim potporama male vrijednosti ili državnim potporama dodijeljenim za isti prihvatljiv trošak, neovisno o instrumentu i davatelju potpore, ali samo do najvišeg primjenjivog intenziteta ili iznosa potpore koji je u svakom konkretnom slučaju utvrđen Uredbom Komisije (EU) br. 651/2014, odnosno odlukom Komisije.

(2) Potpore male vrijednosti koje nisu dodijeljene za određene prihvatljive troškove ili se njima ne mogu pripisati, mogu se kumulirati s drugim državnim potporama dodijeljenima u skladu s Uredbom Komisije (EU) br. 651/2014, odnosno odlukom Komisije.

## Potpora

## Članak 6.

(1) Financijska potpora se dodjeljuje kao bespovratna sredstva za pokriće dijela troškova organizacije skupova iz članka 3. ovog Programa u godini objave Natječaja.

(2) Korisnik može ostvariti pravo na potporu najviše za dva skupa godišnje, ukupno najviše do 150.000,00 kuna (19.908,42 eura).

(3) Za isti skup pravo na potporu može ostvariti samo jedan korisnik.

(4) Osoba u svojstvu odgovorne osobe jednog korisnika ne može se pojaviti u svojstvu odgovorne osobe drugog  korisnika.

(5) Ministarstvo, ovisno o sredstvima raspoloživim u državnom proračunu Republike Hrvatske, utvrđuje za tekuću godinu financijska sredstva za provedbu ovog Programa.

(6) Ako je ukupan iznos iz pristiglih zahtjeva za dodjelu potpore za organizaciju skupa (u daljnjem tekstu: zahtjev za dodjelu potpore), koji udovoljavaju uvjetima iz ovog  Programa i Natječaja iz članka 7. ovog Programa, veći od iznosa osiguranog u državnom proračunu Republike Hrvatske, potpora po korisniku se dodjeljuje, do iskorištenja iznosa, a prema bodovnoj rang listi.

(7) Iz troškovnika organizacije skupa mora biti razvidno da nisu pokriveni svi troškovi organizacije i da ne postoji dvostruko financiranje, bez obzira na izvor financiranja.

## Javni natječaj

## Članak 7.

(1) Potpora se ostvaruje putem podnošenja zahtjeva za dodjelu potpore na Natječaj kojeg objavljuje Ministarstvo.

(2) Natječaj se objavljuje na mrežnoj stranici Ministarstva ( [https://poljoprivreda.gov.hr](https://poljoprivreda.gov.hr/) ).

(3) Natječajem se detaljno propisuju:

1. prihvatljive aktivnosti i uvjeti prihvatljivosti aktivnosti
2. prihvatljivi korisnici potpora i obveze korisnika
3. isključenje korisnika
4. prihvatljivi troškovi
5. kriteriji odabira korisnika
6. iznos potpore
7. način i rokovi podnošenja zahtjeva za potporu
8. administrativna obrada i kontrola
9. način isplate
10. povrat sredstava.

(4) Zahtjevi se podnose na propisanim obrascima koji su sastavni dio Natječaja

(5) Sva komunikacija između korisnika i Ministarstva obavlja se pisanim putem.

## Provedba Natječaja

## Kontrola zahtjeva

## Članak 8.

(1) Administrativnu kontrolu zahtjeva za dodjelu potpore provodi Povjerenstvo za provedbu Natječaja (u daljnjem tekstu: Povjerenstvo) koje imenuje ministar poljoprivrede.

(2) Nepravilnosti utvrđene kontrolom od strane Povjerenstva imaju za posljedicu uskraćivanje isplate potpore u cijelosti.

(3) Nakon administrativne kontrole zahtjeva za dodjelu potpore ministar poljoprivrede, na prijedlog Povjerenstva, donosi Odluku o dodjeli potpore s utvrđenim pojedinačnim novčanim iznosima po podnositelju koji u cijelosti ispunjavaju uvjete propisane Odlukom o dodjeli potpore i Natječajem.

(4) Ministar poljoprivrede, na prijedlog Povjerenstva, za podnositelje koji ne zadovolje uvjete propisane Programom i Natječajem, ili za njihove zahtjeve nema dovoljno financijskih sredstva, prema bodovnoj rang listi, donosi odluku kojom se zahtjev odbija.

(5) Na odluke iz stavaka 3. i 4. nije dopuštena žalba, ali se može uputiti prigovor tijelu koje u ovu svrhu imenuje ministrica, u čijem sastavu ne mogu biti osobe koje su sudjelovale u pripremi i provedbi javnog natječaja te ocjeni programa i projekata. Isto tijelo može rješavati i prigovore na odluku o neispunjavanju propisanih uvjeta Natječaja.

(6) Ministarstvo dostavlja pisanim putem odluke iz stavaka 3. i 4. ovog članka podnositeljima u roku od 30 dana od zatvaranja Natječaja.

## Dodjela potpore

## Članak 9.

# 

(1) Ministar poljoprivrede sklapa Ugovor o dodjeli potpore za organizaciju skupova (u daljnjem tekstu: Ugovor) s korisnicima potpore za koje je donesena Odluka o dodjeli potpore.

(2) Ministarstvo isplaćuje potporu na žiro-račun korisnika potpore u najmanje dva obroka, prvi u roku od 30 dana od dana donošenja Odluke o dodjeli potpore, a drugi po dostavi završnog izvješća što se utvrđuje Ugovorom.

(3) Potpora se smatra dodijeljenom danom donošenja Odluke o dodjeli potpore, neovisno o datumu isplate potpore korisniku potpore.

## Obveze korisnika potpore

## Članak 10.

## 

(1) Korisnik potpore kojem je isplaćena potpora dužan je čuvati preslike zahtjeva za dodjelu potpore te prateću dokumentaciju četiri godine od dana podnošenja zahtjeva za dodjelu potpore.

(2) Korisnik potpore dužan je Ministarstvu dostaviti završno izvješće o realizaciji aktivnosti za koju je dobio potporu male vrijednosti u roku koji će biti utvrđen Odlukom o dodjeli potpore odnosno Ugovorom.

(3) Ukoliko korisnik potpore ne koristi dodijeljena sredstva namjenski i/ili odustane od provođenja aktivnosti, a sredstva su mu dodijeljena, izdat će mu se Odluka o povratu sredstava, te će se od korisnika potpore pisanim putem zatražiti povrat cjelokupnog iznosa dodijeljene/isplaćene potpore.

(4) Ministarstvo korisniku potpore zahtjev iz stavka 3. ovoga članka upućuje pisanim putem uz potvrdu o dostavi zahtjeva, a korisnik potpore je dužan vratiti cjelokupan iznos potpore naznačen u zahtjevu zajedno sa zakonskom zateznom kamatom koja teče od dana dodjele sredstava do povrata cjelokupnog iznosa potpore, sve to u roku od 15 dana o dana dostave zahtjeva iz stavka 3. ovoga članka na račun naznačen u zahtjevu za povrat.

## Obveze Ministarstva poljoprivrede

## Članak 11.

## 

(1) Ministarstvo će dodijeliti potpore male vrijednosti tek nakon što Povjerenstvo administrativnom kontrolom utvrdi da su ispunjeni svi uvjeti definirani ovim Programom i Javnim natječajem.

(2) Ministarstvo ima pravo pratiti i kontrolirati namjensko trošenje sredstava te izvršenje prava i obveza korisnika potpore na temelju Odluke o dodjeli potpore odnosno Ugovora.

## Izvor financiranja

## Članak 12.

Sredstva za dodjelu potpore po ovom Programu osiguravaju su u državnom proračunu Republike Hrvatske u okviru proračunske glave 06005 Ministarstva poljoprivrede, na proračunskoj poziciji A650131 Organizacija manifestacija.

## Završne odredbe

## Članak 13.

S osobnim podacima prikupljenima na temelju odredbi ovog Programa i Natječaja postupat će se u skladu s Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4. 5. 2016.).